Document ID: 32008D0772

ΑΠΌΦΑΣΗ ΤΗΣ ΕΠΙΤΡΟΠΉΣ
της 1ης Οκτωβρίου 2008
για τροποποίηση της απόφασης 2004/432/ΕΚ σχετικά με την έγκριση των σχεδίων επιτήρησης καταλοίπων των τρίτων χωρών σύμφωνα με την οδηγία 96/23/ΕΚ του Συμβουλίου
[κοινοποιηθείσα υπό τον αριθμό Ε(2008) 5531]
(Κείμενο που παρουσιάζει ενδιαφέρον για τον ΕΟΧ)
(2008/772/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και κατάργησης των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ (1), και ιδίως το άρθρο 29 παράγραφος 1 τέταρτο εδάφιο,
Εκτιμώντας τα ακόλουθα:
(1)
Η οδηγία 96/23/ΕΚ θεσπίζει μέτρα ελέγχου των ουσιών και των ομάδων καταλοίπων που αναφέρονται στο παράρτημα I της εν λόγω οδηγίας. Σύμφωνα με την οδηγία 96/23/ΕΚ, η εγγραφή και η παραμονή στους καταλόγους τρίτων χωρών από τις οποίες τα κράτη μέλη επιτρέπεται να εισάγουν ζώα και πρωτογενή προϊόντα ζωικής προέλευσης που καλύπτονται από αυτή την οδηγία εξαρτώνται από την υποβολή, από τις ενδιαφερόμενες τρίτες χώρες, σχεδίου που παραθέτει τις εγγυήσεις που προσφέρουν όσον αφορά την επιτήρηση των ομάδων καταλοίπων και των ουσιών που αναφέρονται στο εν λόγω παράρτημα.
(2)
Η απόφαση 2004/432/ΕΚ της Επιτροπής, της 29ης Απριλίου 2004, σχετικά με την έγκριση των σχεδίων επιτήρησης καταλοίπων των τρίτων χωρών σύμφωνα με την οδηγία 96/23/ΕΚ του Συμβουλίου (2) εγκρίνει τα σχέδια επιτήρησης καταλοίπων που υπέβαλαν ορισμένες τρίτες χώρες οι οποίες απαριθμούνται στον κατάλογο του παραρτήματος της εν λόγω απόφασης όσον αφορά ζώα και πρωτογενή προϊόντα ζωικής προέλευσης που αναφέρονται στον εν λόγω κατάλογο.
(3)
Όσον αφορά την εγγραφή για τη Νότια Αφρική, οι εισαγωγές κρέατος άγριων και εκτρεφόμενων θηραμάτων, πλην των στρουθοκαμήλων, διαγράφηκαν από τον κατάλογο εγκεκριμένων εισαγωγών που περιλαμβάνεται στο παράρτημα της απόφασης 2004/432/ΕΚ, όπως τροποποιήθηκε με την απόφαση 2008/407/ΕΚ της Επιτροπής (3), επειδή η Νότια Αφρική δεν προσκόμισε στοιχεία που να αποδεικνύουν την εφαρμογή του σχεδίου για τα άγρια και τα εκτρεφόμενα θηράματα, πλην των στρουθοκαμήλων. Συγκεκριμένα, διενεργούνταν δειγματοληψίες αλλά όχι εργαστηριακές αναλύσεις.
(4)
Κατά την επιθεώρηση της Επιτροπής, που πραγματοποιήθηκε στη Νότια Αφρική από τις 2 έως τις 7 Ιουλίου 2008, διαπιστώθηκε ότι το σχέδιο επιτήρησης των καταλοίπων για το 2007 έως 2008 τόσο των άγριων όσο και των εκτρεφόμενων θηραμάτων εφαρμόστηκε στην εν λόγω τρίτη χώρα, ότι η δειγματοληψία σύμφωνα με το σχέδιο επιτήρησης καταλοίπων για το 2007 έως 2008 ολοκληρώθηκε και ότι η δειγματοληψία σύμφωνα με το σχέδιο επιτήρησης καταλοίπων για το 2008 έως 2009 βρίσκεται σε εξέλιξη. Συνεπώς, επειδή τα εγκεκριμένα σχέδια για τα έτη 2006 έως 2007, 2007 έως 2008 εφαρμόστηκαν και επειδή τα εργαστηριακά αποτελέσματα ήταν επαρκή, η συνολική κατάσταση όσον αφορά τους ελέγχους των καταλοίπων στα άγρια και εκτρεφόμενα θηράματα είναι ικανοποιητική. Γι’ αυτό το λόγο, είναι σκόπιμο να τροποποιηθεί ο κατάλογος του παραρτήματος της απόφασης 2004/432/ΕΚ, ώστε να επιτραπούν οι εισαγωγές άγριων και εκτρεφόμενων θηραμάτων, συμπεριλαμβανομένων των στρουθοκαμήλων, από τη Νότια Αφρική στην Κοινότητα, όπως προβλέπεται στα εγκεκριμένα σχέδια.
(5)
Το Ισραήλ υπέβαλε στην Επιτροπή σχέδιο επιτήρησης καταλοίπων για εκτρεφόμενα θηράματα. Η αξιολόγηση του εν λόγω σχεδίου και οι πρόσθετες πληροφορίες που έλαβε η Επιτροπή παρέχουν επαρκείς εγγυήσεις για το σχέδιο επιτήρησης καταλοίπων όσον αφορά τα εκτρεφόμενα θηράματα. Επομένως, το προϊόν αυτό θα πρέπει να συμπεριληφθεί στην εγγραφή για το Ισραήλ, στον κατάλογο του παραρτήματος της απόφασης 2004/432/EK.
(6)
Η Κίνα υπέβαλε στην Επιτροπή σχέδιο επιτήρησης καταλοίπων για αβγά. Η αξιολόγηση του εν λόγω σχεδίου και οι πρόσθετες πληροφορίες που έλαβε η Επιτροπή παρέχουν επαρκείς εγγυήσεις για το σχέδιο επιτήρησης καταλοίπων όσον αφορά τα αβγά. Επομένως, το προϊόν αυτό θα πρέπει να συμπεριληφθεί στην εγγραφή για την Κίνα, στον κατάλογο του παραρτήματος της απόφασης 2004/432/EK.
(7)
Η Ουκρανία υπέβαλε στην Επιτροπή σχέδιο επιτήρησης καταλοίπων για τα πουλερικά, τα ιπποειδή και τα προϊόντα υδατοκαλλιέργειας. Η αξιολόγηση του εν λόγω σχεδίου και οι πρόσθετες πληροφορίες που έλαβε η Επιτροπή παρέχουν επαρκείς εγγυήσεις για το σχέδιο επιτήρησης καταλοίπων όσον αφορά τα εν λόγω προϊόντα. Επομένως, θα πρέπει να συμπεριληφθούν στην εγγραφή για την Ουκρανία, στον κατάλογο του παραρτήματος της απόφασης 2004/432/EK.
(8)
Θα πρέπει να διορθωθούν ορισμένα σφάλματα στην αρίθμηση κάποιων υποσημειώσεων του παραρτήματος της απόφασης 2008/407/ΕΚ.
(9)
Συνεπώς, η απόφαση 2004/432/ΕΚ θα πρέπει να τροποποιηθεί αναλόγως.
(10)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2004/432/ΕΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση εφαρμόζεται από τις 30 Σεπτεμβρίου 2008.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 1 Οκτωβρίου 2008.

Labels: 17
5
20
3
6